Leo Ajkic har festet verden rundt for NRK
NRK har sendt P3-profil Leo Ajkic verden rundt for å finne de beste festene, og resultatet er blant det som vises på NRK i høst. Programmet går ut på å reise rundt til ulike eksotiske steder og finne store folkefester som får nordmenn og andre folk til å reise nettopp dit. Ajkic har blant annet vært på fotball-VM i Brasil, i Kambodsja og på den største balkan-festen i Serbia. Innspillingen er fremdeles ikke ferdig og allerede torsdag reiser p3-profilen til London for å sjekke ut en ny fest. Se VGTV-intervju øverst i saken! Dette er ikke det eneste NRK-seerne får se av partygutten i høst. Han skal også være blant programlederne i programmet «Da KORK kom til bygda». Selv er han svært fornøyd med å få lage nettopp reiseprogram. - Det er drømmen. Siden før jeg begynte på TV har drømmen enten vært å få en hovedrolle som badguy eller lage et reiseprogram.Selv om 30-åringen har reist verden rundt for å feste har ikke Ajkic drukket mye alkohol. - Jeg er ikke nødt til å drikke, men av og til er festen bedre om man drikker. Hvis jeg er en hel uke på festival så kanskje jeg drikker en eller to kvelder. Er man på et sted der det er en skikk å ta seg en shot, så gjør jeg det. Jeg kan ikke være frekk å si nei hele tiden. Jeg vil jo feste på den måten de gjør det på, sier han og legger til: - Men hvis noen gjør noe ulovlig hvis vi går på en fest der alle tar syre, så gjør ikke jeg det. - Har du kommet i slike situasjoner under innspilling? - På «Full moon party» i Kambodsja fester man fra månen står opp til den går ned. Dit var det mange som kom for akkurat for å prøve dop. Men man er ikke nødt til å gjøre det selv om man kommer borti det.Det er ikke kun flatfyll som har vært i kikkerten under innspilling. Han har også undersøkt hva slags problemstillinger som kan dukke opp rundt denne typen folkefester. - Da jeg reiser til London skal jeg undersøke hvordan det er for dem som bor der festen er. Jeg skal også sjekke ut om de som fester kanskje har glemt hva de fester for. Er det en fyllefest, eller handler det om å fremme bildet av like rettigheter?, vi får se, sier Ajkic.
Leo Ajkic (30) har fått drømmejobben da han reiser verden rundt for å finne verdens beste fest, men ikke alt gikk helt etter planen; under innspilling ble han tilbudt narkotika.